Ο Παναγιώταρος (δεξιά) επικεφαλής ομάδας χρυσαυγιτών στην παρουσίαση βιβλίου.
Ο **Ηλίας Παναγιώταρος** (Αθήνα, 1973) είναι Έλληνας πολιτικός καταδικασθείς για διεύθυνση εγκληματικής οργάνωσης. Διετέλεσε βουλευτής Β' Αθηνών με την Χρυσή Αυγή την περίοδο 2012 - 2019.

Διατηρούσε εμπορικό κατάστημα με την επωνυμία «Φάλαγγα», όπου πωλούνταν ρουχισμός και εξοπλισμός των αξιωματικών του στρατού και των σωμάτων ασφαλείας, είδη και σύμβολα δημοφιλή στον ευρωπαϊκό νεοναζιστικό χώρο όπως για παράδειγμα σημαίες με κέλτικους σταυρούς, κτλ.

Βιογραφικά
----------

Γεννήθηκε στην Αθήνα το 1973 και κατάγεται από το Αρτεμίσιο Αρκαδίας. Υπήρξε καθοδηγητής της Γαλάζιας Στρατιάς, οργάνωσης που είχε δημιουργηθεί το 2000 από τη Χρυσή Αυγή με σκοπό τη διείσδυση των νεοναζιστικών ιδεών στο χώρο των οπαδών της ελληνικής εθνικής ομάδας ποδοσφαίρου. To 2000 είχε κατηγορηθεί για συμμετοχή σε εκδήλωση εναντίον της ελληνοτουρκικής φιλίας όπου είχε καεί τουρκική σημαία. Σύμφωνα με τη δικογραφία της υπόθεσης, στην απολογία του καταδίκασε το κάψιμο της σημαίας και κατονόμασε δύο συμμετέχοντες στην εκδήλωση.

Τον Σεπτέμβριο του 2004, λίγες μέρες μετά τα εκτεταμένα επεισόδια σε ολόκληρη τη χώρα μεταξύ Ελλήνων και Αλβανών οικονομικών μεταναστών λόγω της ήττας της ελληνικής ομάδας ποδοσφαίρου στα Τίρανα από την αντίστοιχη αλβανική, ο Παναγιώταρος έδωσε συνέντευξη στην «Espresso» με τον τίτλο «Οι Αλβανοί θα πληρώσουν τις προκλήσεις».

Πολιτική πορεία
---------------

Όπως είχε αποκαλύψει η οργάνωση Αντιναζιστική Πρωτοβουλία, ήταν υποψήφιος μαζί με άλλα τρία στελέχη της Χρυσής Αυγής με το ψηφοδέλτιο του Γιώργου Καρατζαφέρη στις νομαρχιακές εκλογές του 2002.

Ο Παναγιώταρος έχει αναμειχθεί σε πολλές ρατσιστικές και αντισυνταγματικές ενέργειες της οργάνωσης, που σύμφωνα με αναλύσεις στοχεύουν στο να καταστήσουν αποδεκτή τη δράση της στο συντηρητικό κομμάτι της ελληνικής κοινωνίας: τον Ιούνιο του 2009 ήταν επικεφαλής της ομάδας είκοσι νεοναζί που προσπάθησαν να ματαιώσουν την οργανωμένη από το Ουράνιο Τόξο παρουσίαση του *Ελληνο-μακεδονικού λεξικού* του Βάσκο Καρατζά και τον Φεβρουάριο του επόμενου έτους στη διατάραξη εκδήλωσης της Ελληνικής Ένωσης για τα Δικαιώματα του Ανθρώπου για την αλλαγή του νόμου για την ιθαγένεια. Αργότερα, συμμετείχε στο γιαούρτωμα του Αλέκου Αλαβάνου στον Άγιο Παντελεήμονα, (περιοχή όπου δραστηριοποιούνταν) και σε επίθεση στον Πέτρο Ευθυμίου, ενώ σε βίντεο που είχε αναρτήσει η οργάνωση και χρονολογείται κατά το 2011, εμφανίζεται να προπηλακίζει βυτιοφορέα από την πρώην Γιουγκοσλαβική Δημοκρατία της Μακεδονίας.

Πριν τις δημοτικές εκλογές του 2010 δήλωσε παρουσία δημοσιογράφων στον Άγιο Παντελεήμονα ότι «άμα η Χρυσή Αυγή βγάλει δημοτικό σύμβουλο στην Αθήνα, θα γίνει πογκρόμ» και παράλληλα προειδοποιούσε πως επόμενος στόχος της οργάνωσης θα ήταν η πλατεία Βικτωρίας την οποία τόνιζε πως «Θα την κάνουμε κολέγιο». Σε έτερη ομιλία του πριν τις εκλογές του Ιουνίου 2012 είχε δηλώσει ότι η Χρυσή Αυγή σκοπεύει να «πετάξει έξω από τα νοσοκομεία» αλλοδαπούς νοσηλευόμενους και ότι «θα πάμε έξω από τους [παιδικούς] σταθμούς και θα βάλουμε μέσα τα ελληνόπουλα». Στις εκλογές του 2012 εκλέχτηκε βουλευτής Β΄ Αθηνών και έπειτα ανέλαβε καθήκοντα τομεάρχη Εθνικής Οικονομίας στο κόμμα.

Το 2014 ήταν υποψήφιος περιφερειάρχης Αττικής ως επικεφαλής του συνδυασμού «Ελληνική Αυγή για την Αττική», συγκεντρώνοντας ποσοστό της τάξης του 11,13% (180.908 ψήφοι) και καταλαμβάνοντας την τέταρτη θέση μεταξύ 11 υποψηφίων.

Σύλληψη, συμμετοχή σε επιθέσεις, ύβρεις και ρατσιστική δράση
------------------------------------------------------------

Τον Οκτώβριο του 2012 ήταν επικεφαλής των επεισοδίων έξω από το θέατρο Χυτήριο, όπου παιζόταν η παράσταση *Corpus Christi* του Τέρενς ΜακΝάλι, σε σκηνοθεσία του Ελληνοαλβανού καλλιτέχνη Λαέρτη Βασιλείου. Σε βίντεο ο Παναγιώταρος φαίνεται να απευθύνει ρατσιστικές και ομοφοβικές ύβρεις στον σκηνοθέτη και τους ηθοποιούς. Στις 16 Οκτωβρίου 2013 αποφασίστηκε η άρση της βουλευτικής του ασυλίας για τα επεισόδια.

Μετά τη δολοφονία του Παύλου Φύσσα το Σεπτέμβριο του 2013 ήταν ένα από τα στελέχη της Χρυσής Αυγής που συνελήφθησαν με κατηγορίες συμμετοχής σε εγκληματική οργάνωση. Αφέθηκε αργότερα ελεύθερος με περιοριστικούς όρους, καθώς δεν κρίθηκε ύποπτος φυγής ή τέλεσης νέων αδικημάτων, ενώ παραμένει κατηγορούμενος για την υπόθεση. Τον Δεκέμβριο του 2014, κατά τη διάρκεια ομιλίας του από το βήμα της βουλής εκτόξευσε ύβρεις αναφερόμενος στη δικαστική υπόθεση της Χρυσής Αυγής, αλλά και την πολιτική της κυβέρνησης Σαμαρά γενικότερα.

Το 2018, κατά τη διάρκεια ψήφισης διάταξης σχετικά με τις υιοθεσίες και την αναδοχή παιδιών από ομόφυλα ζευγάρια, προχώρησε σε ομοφοβικές δηλώσεις λέγοντας ότι τα παιδιά που θα βρεθούν λόγω αναδοχής σε τέτοια ζευγάρια θα καταστραφούν ολοκληρωτικά. Επίσης έκανε λόγο για παιδιά προσφύγων που έρχονται στην Ελλάδα και αναγκάζονται να εκπορνεύονται για 5 και 10 ευρώ.

Τον Σεπτέμβριο του 2019, καταδικάστηκε σε τέσσερις μήνες στη φυλακή για τους πυροβολισμούς που είχαν σημειωθεί στην κηδεία του χουντικού πραξικοπηματία Νικόλαου Ντερτιλή το 2013.

Παραπομπές
----------

1. ↑  vouliwatch.gr/mp/panagiotaros-ilias.
2. 1 2  www.cnn.gr/ellada/story/237449/apofasi-dikis-xrysis-aygis-enoxoi-mixaloliakos-kasidiaris-panagiotaros-lagos. Ανακτήθηκε στις 8  Οκτωβρίου 2020.
3. ↑  vouliwatch.gr/mp/panagiotaros-ilias. Ανακτήθηκε στις 29  Νοεμβρίου 2017.
4. ↑  Εγκληματική οργάνωση η Χρυσή Αυγή, efsyn.gr, 07/10/2020
5. ↑  Ένοχη η ηγεσία της Χρυσής Αυγής για διεύθυνση εγκληματικής οργάνωσης, ΕΡΤ, 07/10/2020
6. 1 2  «Ο βίος και η πολιτεία των επτά πρωταγωνιστών». *Εφημερίδα των Συντακτών*. 29-09-2013.. Ανακτήθηκε στις 12-02-2014.  Ψαρράς 2012, σελ. 329-30
7. ↑  «Ο «σκληρός» της Χρυσής Αυγής Ηλίας Παναγιώταρος ντύθηκε γαμπρός». *iefimerida.gr*. iefimerida. 23 Σεπτεμβρίου 2012. Ανακτήθηκε στις 11 Μαρτίου 2019.
8. ↑  Χρυσή Αυγή και ποδόσφαιρο:

	* Μαρία Ψαρά (19-05-2012). ««Μπάλα» στα γήπεδα παίζει η Χρυσή Αυγή». *Έθνος*. Αρχειοθετήθηκε από το πρωτότυπο στις 2012-05-23.. Ανακτήθηκε στις 12-02-2014.
	* Ο ΙΟΣ (01-12-2011). «Ναζί με στολή φιλάθλου». *Ελευθεροτυπία*.. Ανακτήθηκε στις 12-02-2014.
	* Ψαρράς 2012, σελ. 144
9. 1 2  «IOSPRESS». *Ελευθεροτυπία*. 13-06-2009.. Ανακτήθηκε στις 12-02-2014.
10. ↑  Ρατσιστικό πογκρόμ 2004:

	* Εκτεταμένα επεισόδια σε όλη τη χώρα μετά τη λήξη του αγώνα Αλβανίας-Ελλάδας, *in.gr* 05/09/2004. Ανακτήθηκε στις 22/05/2019.
	* Για «ρατσιστικό πογκρόμ» κάνει λόγο το Φόρουμ Αλβανών Μεταναστών, *in.gr* 07/09/2004. Ανακτήθηκε στις 22/05/2019.
	* Οι ηθικοί αυτουργοί του πογκρόμ, *Ελευθεροτυπία* 18/09/2004. Ανακτήθηκε στις 22/05/2019.
11. ↑  Τάσος Κωστόπουλος (02-09-2014). «Το αντιφασιστικό «Δεν Ξεχνώ»». *Εφημερίδα των Συντακτών*.. Ανακτήθηκε στις 18-03-2016.
12. ↑  Ψαρράς 2012, σελ. 155
13. ↑  Ψαρράς 2012, σελ. 410-1
14. ↑  «Ακροδεξιά τα γιαούρτια στον Αλαβάνο». *Ελευθεροτυπία*. 27-10-2010.. Ανακτήθηκε στις 12-02-2014.
15. ↑  Κώστας Νικολαΐδης (12-05-2012). «Ο «μαέστρος» που ανέλαβε να... αθωώσει την οργάνωση». *Έθνος*. Αρχειοθετήθηκε από το πρωτότυπο στις 2014-10-22.. Ανακτήθηκε στις 12-02-2014.
16. ↑  «Ο Παναγιώταρος της Χρυσής Αυγής επιτέθηκε σε βυτιοφορέα από την πΓΔΜ». *Το Βήμα*. 30-05-2013.. Ανακτήθηκε στις 12-02-2014.
17. ↑  Γιάννης Παπαδόπουλος (13-11-2012). «Βγάλαµε σύµβουλο - Ερχεται πογκρόµ!». *Τα Νέα*.. Ανακτήθηκε στις -02-2014.
18. ↑  ««Εξω οι μετανάστες από τα νοσοκομεία»». *Έθνος*. 12-06-2012. Αρχειοθετήθηκε από το πρωτότυπο στις 2012-10-14.. Ανακτήθηκε στις 12-02-2014. , Ψαρράς 2012, σελ. 383
19. ↑
20. ↑  .«Δημοτικές - Περιφερειακές Εκλογές Μάιος 2014». Υπουργείο Εσωτερικών. Ανακτήθηκε στις 19 Μαΐου 2019.
21. ↑  Paul Mason (17-10-2012). «Alarm at Greek police 'collusion' with far-right Golden Dawn». BBC.. Ανακτήθηκε στις 12-02-2014.
22. ↑  «Αρση ασυλίας των έξι βουλευτών της Χρυσής Αυγής - ποιοι ψήφισαν παρών και ποιοι έριξαν άκυρο». *Η Καθημερινή*. 16-10-2013.. Ανακτήθηκε στις 12-02-2014.
23. ↑  «Ελεύθεροι υπό όρους Κασιδιάρης, Παναγιώταρος, Μίχος - προφυλακίζεται ο Λαγός». *Τα Νέα*. 01-10-2013.. Ανακτήθηκε στις 12-02-2014.
24. ↑  ««Ο Σαμαράς δε θα γ@μήσει τη Χρυσή Αυγή»». *topontiki.gr*. Το Ποντίκι. 11 Δεκεμβρίου 2014. Ανακτήθηκε στις 11 Μαρτίου 2019.
25. ↑  iefimerida.gr (2018-05-08). «Παραλήρημα Παναγιώταρου στη Βουλή: Ομοφοβικός λόγος, υπονοούμενα κατά βουλευτών». *iefimerida.gr*.. Ανακτήθηκε στις 2018-05-10.
26. ↑  Χρυσή Αυγή: Τέσσερις μήνες φυλακή σε Παναγιώταρο και Μπαρμπαρούση, *Έθνος* 16/09/2019. Ανακτήθηκε στις 14/11/2019.

Πηγές
-----

* Ψαρράς, Δημήτρης (2012). *Η μαύρη βίβλος της Χρυσής Αυγής: Ντοκουμέντα από την ιστορία και τη δράση μιας ναζιστικής ομάδας*. Αθήνα: Πόλις.

Εξωτερικοί σύνδεσμοι
--------------------

Ο Εθνικισμός η εξέδρα και...η Χρυσή Αυγή. Επεισόδιο της σειράς ντοκιμαντέρ του Γιώργου Κουβαρά Transit για τη Γαλάζια Στρατιά, της οποίας ήταν αρχηγός ο Παναγιώταρος.